Die Suid-Afrikaanse Lugdiens (SAL) het 162 vlugte gekanselleer weens ’n beperkte vraag na vlugte te midde van die nuwe koronavirus bekend as Covid-19.

SAL het Woensdag in ’n verklaring gesê die lugdiens het sy vlugskedule hersien, en 38 internasionale vlugte en 124 op die Afrika-vasteland het in die slag gebly. Dié vlugte sou in die volgende twee weke vertrek het.

Luidens die verklaring is daar besluit om te midde van die maatreëls rondom die virus slegs vlugte te bedryf waar alle faktore oorweeg en ten gunste van die skedule bevind is. Vlugte wat ’n hoë risiko inhou word eenvoudig van die skedule geskrap.

Philip Saunders, bedryfshoof van SAL, sê in die verklaring SAL sal sy skedule deurlopend hersien in ooreenstemming met die vraag na vlugte. Die lugdiens sal ook oorweeg of ’n vlug saam met ’n ander saamgevoeg kan word voordat dit bloot gekanselleer word.

Luidens die verklaring sal die lugdiens steeds passasiers tegemoet kom wat geen ander keuse het as om te reis nie. Vlugte na en van lande met geen reisbeperkings gaan ook in dié stadium voort.

“Ons prioriteit is om reisigers te help wat na hul tuislande gerepatrieer wil word en dit so vinnig en doeltreffend as moontlik te doen. Dit sluit uiteraard Suid-Afrikaanse burgers in die buiteland in wat wil terugkeer huis toe,” sê Saunders.

SAL kom sy passasiers verder tegemoet deur passasiers toe te laat om een gratis verandering aan ŉ vlug aan te bring, sou dit nodig wees om die vlug te skuif weens reisbeperkings wat nou ingestel word.

Kliek hier vir meer inligting rondom SAL se vlugte.